《玄元栖霞洞是日华月华君所居》
明代·邝露

二曜恣天游，七星迥地轴。北窍洞庭穴，南通九疑麓。

左攀连卷洞，右策檀栾竹。冰壶槩太清，竦身入瑶局。

日月二华君，兹游良可复。有酒斟酌之，篴声不在玉。

石莲落复开，瞥然鸟过目。而我独何为，蜉蝣伤运速。

知津者谁与，负刍聊蹢躅。异我如弁毛，吒牛食溪谷。

作者简介：（1604—1650）明末清初广东南海人，原名瑞露，字湛若。诸生。历游广西、江苏、浙江间，在洞遍历诸土司辖地，悉知其山川风土。唐王立于福州，官中书舍人。永历中，以荐入翰林。清兵破广州，抱古琴绝食死。工诗善书，有《赤雅》、《峤雅》等。